ส่วนที่ 1

ข้อมูลสรุป (Executive Summary)

บริษัท อินเทอร์เน็ตประเทศไทย จำกัด (มหาชน) (“บริษัท”)
ผู้นำการให้บริการไอซีทีอย่างครบวงจรสำหรับธุรกิจและผู้ที่ต้องการนำไอซีทีมาเป็นเครื่องมือเพื่อความสะดวกสบายในชีวิต
บริการของบริษัทครอบคลุมตั้งแต่บริการเชื่อมต่อเครือข่ายอินเทอร์เน็ตเต็มรูปแบบเพื่อใช้งานในชีวิตประจำวันและดำเนินธุรกิจสำหรับผู้ที่ต้องการบริการที่มีประสิทธิภาพและมาตรฐานในระดับสากลไปจนถึงโซลูชั่นทางไอซีทีหลากหลายรูปแบบที่ธุรกิจใช้เป็นเครื่องมือในการเพิ่มประสิทธิภาพประสิทธิผลในธุรกิจของตน

ในปี 2548 บริษัทมีรายได้รวมทั้งสิ้น 929 ล้านบาท หรือเพิ่มขึ้นร้อยละ 32
เมื่อเปรียบเทียบกับปีก่อน เป็นผลจาก
การเติบโตถึงร้อยละ 185 ของธุรกิจ Business Solutions ในทุกกลุ่มบริการ
โดยเฉพาะอย่างยิ่งในกลุ่มบริการเพื่อธุรกิจ หรือ Professional Services อย่างไรก็ตาม
โครงการในบางส่วนยังมิได้สร้างการรับรู้รายได้ จากการลงทุนอย่างเต็มที่
บริษัทจึงมีกำไรสุทธิลดลงร้อยละ 21 เมื่อเทียบกับปีที่ผ่านมา หรือคิดเป็นกำไรสุทธิจำนวนทั้งสิ้น 72
ล้านบาท การขยายธุรกิจในส่วนนี้ทำให้ สัดส่วนของรายได้ระหว่างธุรกิจ Business Solutions
และ Access Business ในปี 2548 นี้เท่ากับ 37 : 63 (ปี 2547 เท่ากับ 17 : 83)

การลงทุนเพื่อขยายศักยภาพของธุรกิจ Business Solutions มีดังนี้

-   การลงทุนเพิ่มเพื่อขยายพื้นที่ให้บริการของศูนย์ข้อมูลอินเทอร์เน็ต (INET Data Center:
    IDC) ที่อาคารไทยซัมมิท ทาวเวอร์ เพื่อรองรับความต้องการของลูกค้าที่ขยายตัวเพิ่มขึ้น
    โดยได้เริ่มให้บริการและรับรู้รายได้ในไตรมาส 3 ของปี 2548

-   การลงทุนในโครงการระบบสารสนเทศภูมิศาสตร์
    ซึ่งเป็นโครงการบินถ่ายภาพทางอากาศแบบสามมิติ ที่มีความละเอียดสูงมาก
    เพื่อผลิตเป็นแผนที่ฐาน (Digital Base map) คาดว่าจะให้บริการได้ภายในครึ่งปีแรกของปี
    2549

-   การลงทุนในโครงการ In-Store Advertising
    เพื่อให้บริการสื่อโฆษณาดิจิตอลผ่านจอมัลติมีเดียแบบต่างๆ เช่น จอพลาสมาและจอ Point Of
    Purchase กับห้างเทสโก้โลตัสในเขตกรุงเทพฯและปริมณฑล
    ได้เริ่มดำเนินการและรับรู้รายได้แล้วในปลายปี 2548

-   เข้าถือหุ้นใน บริษัท แอปโซลูท อิมแพค จำกัด ผู้ให้บริการสื่อโฆษณาดิจิตอล (Digital
    Signage) ครบวงจร ในสัดส่วนร้อยละ 9 ของทุนจดทะเบียน 100 ล้านบาท
    ซึ่งคาดว่าการลงทุนนี้จะช่วยเพิ่มศักยภาพในการขยายธุรกิจด้าน e-Business and Media
    Services ให้ครอบคลุมและมีประสิทธิภาพยิ่งขึ้น ได้เริ่มดำเนินการตั้งแต่ปลายปี 2548

นอกจากนี้ บริษัทยังคงมีการวางรากฐานเพื่อการเติบโตอย่างต่อเนื่องในอนาคต
โดยได้จัดตั้งบริษัทย่อยคือ บริษัท แมนดาลา คอมมูนิเคชั่น จำกัด
เพื่อเตรียมการขยายตัวเข้าสู่ธุรกิจด้าน IP (Internet Protocol) รูปแบบใหม่ๆในอนาคต
ซึ่งอยู่ระหว่างรอใบอนุญาตจากคณะกรรมการกิจการโทรคมนาคมแห่งชาติ
โดยบริษัทถือหุ้นในสัดส่วนร้อยละ 99.99 ของทุนจดทะเบียน 1 ล้านบาท

จากการที่บริษัทลงทุนในบริษัท เน็ตเบย์ จำกัด ในปี 2547 ซึ่งประกอบธุรกิจอีโลจิสติกส์
จัดทำและพัฒนาระบบทางอิเล็กทรอนิกส์
รวมทั้งเป็นที่ปรึกษาให้คำแนะนำด้านโทรคมนาคมและการสื่อสาร โดยถือหุ้นสัดส่วนร้อยละ 40
ของจำนวนหุ้นทั้งหมด จากผลประกอบการของบริษัท เน็ตเบย์ จำกัด ในปี 2548
บริษัทได้รับรู้ส่วนแบ่งผลกำไรตามวิธีส่วนได้เสีย (Equity Income) จำนวน 0.71 ล้านบาท
ปัจจุบันบริษัท เน็ตเบย์ จำกัด
ได้รับอนุญาตให้ดำเนินการให้บริการรับ-ส่งข้อมูลระหว่างผู้ประกอบการนำเข้าและส่งออกกับระบบคอมพิวเตอร์ของกรมศุลกากร

สำหรับฐานะทางการเงินและผลประกอบการของบริษัทในปี 2548 สิ้นสุด ณ วันที่ 31 ธันวาคม
2548 บริษัทมีสินทรัพย์รวม 836 ล้านบาท หนี้สินรวม 173 ล้านบาท ส่วนของผู้ถือหุ้น 663 ล้านบาท
มีรายได้รวม 929 ล้านบาท
และกำไรสุทธิ 72 ล้านบาท นับเป็นผลกำไรอย่างต่อเนื่องตลอดระยะเวลา 11 ปี
ตั้งแต่เริ่มดำเนินกิจการเป็นต้นมา จึงส่งผลให้บริษัทมีฐานะการเงินที่มั่นคง

บริษัทได้รับรางวัล “องค์กรดีเด่นแห่งปี 2548” ในสาขาธุรกิจบริการด้านไอที
จากคณะอำนวยการจัดงานองค์กรดีเด่นแห่งปี สนับสนุนโดย มูลนิธิเพื่อสังคมไทย
ซึ่งเป็นรางวัลที่มอบให้กับองค์กรภาครัฐและเอกชนที่ดำเนินธุรกิจด้วยความโปร่งใสเป็นธรรม
มีหลักบริหารจัดการที่ดี และมีผลประกอบการเติบโตอย่างต่อเนื่อง
โดยบริษัทเป็นผู้ให้บริการอินเทอร์เน็ตรายเดียวในประเทศไทยที่ได้รับรางวัลนี้ นอกจากนี้
บริษัทยังคงเป็นผู้ให้บริการรายเดียวที่ได้รับการรับรองมาตรฐานระบบงานคุณภาพ ISO 9001:2000
ด้านการให้บริการสำหรับลูกค้านิติบุคคล (Corporate Services)
ประเภทที่มีการเชื่อมต่อตลอดเวลาอีกด้วย